सुनील 'गुत्थी' ग्रोवर के जाने से पिटा कपिल शर्मा का शो? - BBC News हिंदी
सुनील 'गुत्थी' ग्रोवर के जाने से पिटा कपिल शर्मा का शो?
http://www.bbc.com/hindi/social-39404326
कपिल शर्मा और सुनील ग्रोवर के आपसी मतभेद में नुकसान कॉमेडी शो का होता नज़र आ रहा है.
'द कपिल शर्मा' शो में 'गुत्थी' और 'डॉ. मशहूर गुलाटी' जैसे किरदार निभा चुके सुनील ग्रोवर और कपिल की लड़ाई के बाद सप्ताहांत में शो की ताज़ा कड़ियों से नूर गायब दिखा.
यू-ट्यूब चैनल पर बढ़े डिस्लाइक
'द कपिल शर्मा' शो के यू-ट्यूब वीडियोज़ पर अगर नज़र दौड़ाएं तो पहले के मुकाबले हालात पलटे हुए हैं.
हालांकि अभी ये साफ़ नहीं है कि सुनील ग्रोवर इस कॉमेडी शो से बाहर हुए हैं या नहीं. लेकिन सुनील और कपिल के झगड़े की घटना सामने आने के बाद के दो एपिसोड में सुनील नज़र नहीं आए.
बीते दो कॉमेडी शो के लाइक और डिस्लाइक पर अगर ग़ौर करें तो 'द कपिल शर्मा' शो के वीडियोज़ अब लाइक के मुकाबले डिस्लाइक ज़्यादा किए जा रहे हैं.
सोमवार दोपहर एक बजे तक राजू श्रीवास्तव समेत कई कॉमेडियंस के साथ किए 93वें एपिसोड पर 20 हज़ार डिस्लाइक थे, जबकि लाइक थे सिर्फ 6816.
ऐसा नहीं है कि ये डिस्लाइक सिर्फ़ एक एपिसोड में बढ़े हैं. इससे पहले मनोज वाजपेयी के साथ किए शो में भी 51 हज़ार डिस्लाइक के मुक़ाबले करीब 15 हज़ार लाइक हैं.
सुनील ग्रोवर के रहते कितने लाइक और डिस्लाइक?
19 मार्च 2017. 91वां एपिसोड. 'द कपिल शर्मा कॉमेडी शो' की मेहमान थीं विद्या बालन. इस शो के यू-ट्यूब वीडियो के लाइक और डिस्लाइक पर ग़ौर करें तो शो के अच्छे दिन बयां होते हैं.
सिर्फ आठ हज़ार डिस्लाइक और 17 हज़ार से ज़्यादा लाइक. वीडियो के व्यू 50 लाख से ज़्यादा हैं. इससे पहले 16 मार्च के अनुष्का शर्मा के शो के भी लाइक क़रीब 21 हज़ार और डिस्लाइक 3600 हैं. व्यू भी लाखों में हैं.
क्या है कपिल और सुनील की लड़ाई?
20 मार्च को कपिल शर्मा ने सुनील ग्रोवर से माफ़ी मांगते हुए ट्वीट किया था, "पाजी, माफ़ करना अगर मैंने तुम्हें अनजाने में दुख पहुंचाया. तुम बहुत अच्छी तरह जानते हो कि मैं तुम्हें कितना प्यार करता हूं. मैं भी दुखी हूं. आपके लिए हमेशा प्यार और सम्मान."
इसके जवाब में सुनील ग्रोवर ने लिखा, "भाई जी, हां आपने मुझे गहरा दुख पहुंचाया. आपके साथ काम करके बहुत कुछ सीखा. आपको सिर्फ़ एक सलाह, जानवरों के अलावा इंसानों को भी सम्मान देना शुरू कर दीजिए.''
यहां पढ़िए सुनील ग्रोवर का पूरा जवाब